Thomas Danielsen (V), 2026-02-19:
Tak for det, formand.
Og tak til Danmarksdemokraterne for at indkalde til forespørgselsdebatten i dag om, hvad regeringen planlægger at tage af initiativer i forhold til parkeringsområdet.
Jeg formoder, at det er private parkeringsområder, man sigter til med den her forespørgselsdebat, og ikke de kommunale.
Vi kan nemlig se, at der er stor forskel.
Derfor vil jeg appellere til alle, som er fortørnede over det, de har set i udsendelsen i går, og over, hvordan de brodne kar agerer, om at huske på, at der samtidig er mange andre virksomheder, som også skal kunne fungere.
Det sker særlig i forhold til den meget, meget vigtige pointe, som nogle negligerer, nemlig at man, hvis der ikke er et forudgående aftaleforhold mellem en person og en virksomhed, skal overdrage en parkeringsafgift eller montere den synligt på køretøjet, for det er hele forudsætningen for, at man som parkant har mulighed for at forholde sig til en påstand om ulovlig parkering.
Det er faktisk et vigtigt element i mange sammenhænge.
Det er det f.eks. i forbindelse med det, forespørgelsesindkalder pointerer, nemlig at man skal have lov til at kunne komme ind i et parkeringshus eller på et privat parkeringsområde og orientere sig om, hvilke rammer der gælder der, og derefter kunne sige, at dem ønsker man ikke kan parkere efter, og så køre ud igen.
Selvfølgelig skal man kunne det, og det er også derfor, jeg vil appellere til, at man ikke skal tro, at vi herinde i Folketinget kan lave al mulig nidkær lovgivning og så få det her til at fungere.
For det er jo alt sammen igen et eksempel på det, jeg insisterer på, nemlig at der skal sættes en gul seddel i forruden, for så snart vi holder fast i det, så har man jo netop mulighed for som parkeringsvagt eller som parkant, når der kommer en parkeringsvagt, at forholde sig til, om man bare har lavet en standsning eller bare lige er inde for at orientere sig om, hvad vilkårene er, og kan køre ud igen.
Det er jo det, som de her automatiske systemer med de ulovligt eftersendte opkrævninger ikke kan forholde sig til.
Så vi skal passe på med at skabe unødig kompleksitet, som rammer alle virksomheder, og som vil ramme skævt med nye snitflader.
Det er derfor, de her meget konkrete eksempler er ret gode at få drøftet.
Vi skal også huske på, at vi taler om parkering på et privat område, som er en aftale mellem private parter.
Men igen mener jeg, at hvis man begynder at ville sige, at de helt grundlæggende principper, som stort set gælder for alle typer virksomheder, ikke gælder for lige nøjagtig den her type virksomhed, så går man ind og foreslår nogle meget store indgreb, som i bund og grund er møntet på måske tre – især to, men måske tre – private parkeringsvirksomheder i Danmark, som ikke rigtig spiller efter vores fælles spilleregler.
Derfor er min opfordring også – og det er også det, jeg har gjort klart både over for jer og i offentligheden – at vi skal gøre livet surt for dem, som ikke spiller efter de fælles spilleregler.
Der synes jeg ikke, at små justeringer af forskellig slags lovgivning eller bekendtgørelser er nok.
Der mener jeg, at vi skal tage den største hammer op af værktøjskassen og gøre det stort set umuligt for dem at drive virksomhed.